Il-Kummissjoni tilqa' l-ftehim proviżorju tal-lum bejn il-koleġiżlaturi dwar il-Liġi Ewropea dwar il-Klima. Bħala wieħed mill-elementi ewlenin tal-Patt Ekoloġiku Ewropew, il-Liġi Ewropea dwar il-Klima tħaddan l-impenn tal-UE li tilħaq in-newtralità klimatika sal-2050 u l-mira intermedja li tnaqqas l-emissjonijiet tal-gassijiet serra b'mill-inqas 55 % sal-2030, meta mqabbla mal-livelli tal-1990. Il-ftehim dwar il-Liġi Ewropea dwar il-Klima huwa pass ewlieni għall-Kummissjoni von der Leyen, u jwettaq wieħed mill-impenji mħabbra fil-Linji Gwida Politiċi tal-President f'Lulju 2019. Il-President Ursula von der Leyen qalet: “Ninsab kuntenta li lħaqna ftehim dwar dan l-element ewlieni tal-Patt Ekoloġiku Ewropew. L-impenn politiku tagħna li nsiru l-ewwel kontinent newtrali għall-klima sal-2050 issa huwa impenn legali wkoll. Il-Liġi dwar il-Klima tqiegħed l-UE fit-triq ekoloġika għal ġenerazzjoni. Din hija l-wegħda vinkolanti tagħna lil uliedna u lin-neputijiet tagħna.” Il-Viċi President Eżekuttiv għall-Patt Ekoloġiku Ewropew, Frans Timmermans, żied jgħid: “Dan huwa mument importanti għall-UE. Ilħaqna ftehim ambizzjuż li niktbu l-mira tan-newtralità klimatika tagħna f'leġiżlazzjoni vinkolanti, bħala gwida għall-politiki tagħna għat-30 sena li ġejjin. Il-Liġi dwar il-Klima se ssawwar l-irkupru ekoloġiku tal-UE u tiżgura tranżizzjoni ekoloġika soċjalment ġusta. Il-ftehim tal-lum isaħħaħ ukoll il-pożizzjoni dinjija tagħna bħala mexxej fl-indirizzar tal-kriżi klimatika. Meta l-mexxejja dinjija jiltaqgħu f'Jum id-Dinja, l-UE se tagħti din l-aħbar pożittiva, li nittamaw li se tispira lis-sħab internazzjonali tagħna. Dan huwa jum tajjeb għan-nies u l-pjaneta tagħna.” Minbarra l-mira tan-newtralità klimatika għall-2050, il-patt tal-lum isaħħaħ il-qafas Ewropew għall-azzjoni klimatika billi jintroduċi l-elementi li ġejjin: Kuntest Il-Kummissjoni ppreżentat il-proposta tagħha għal Liġi Ewropea dwar il-Klima fl-4 ta' Marzu 2020. Ladarba l-ftehim proviżorju tal-lum jiġi approvat formalment mill-Parlament u mill-Kunsill, il-Liġi Ewropea dwar il-Klima tiġi ppubblikata f'Il-Ġurnal Uffiċjali tal-Unjoni Ewropea u tidħol fis-seħħ. Għal Aktar Informazzjoni Liġi Ewropea dwar il-Klima Il-Patt Ekoloġiku Ewropew